הפיגוע בנמל התעופה של לוס אנג'לס

הפיגוע בנמל התעופה של לוס אנג'לס הוא פיגוע ירי שאירע ב-4 ביולי 2002 בדלפק אל על בנמל התעופה הבינלאומי של לוס אנג'לס. בפיגוע נרצחו שני אזרחים ישראלים ונפצעו ארבעה.

מהלך האירוע 
סמוך לשעה 11:30 (שעון מקומי) ניגש אזרח מצרי לעבר דלפק אל על בנמל התעופה הבינלאומי של לוס אנג'לס חמוש בשני אקדחים, סכין ובתחמושת רבה, והחל לירות לעבר 90 נוסעי אל על שעמדו בתור. היורה, הישאם מוחמד הדיאת (Hesham Mohamed Hadayet), הרג דיילת קרקע בת 25, נוסע בן 46, ופצע ארבעה. מאבטח של אל על שהיה במקום הפיל אותו לארץ, ומאבטח אחר ירה בו למוות.

הדיאת היה בן 41, נשוי ובעל משפחה, בעל עסק להשכרת לימוזינות. הוא הגיע לארצות הברית ב-1992, תחילה בויזת תייר, והגיש בקשה למעמד של פליט פוליטי. לבסוף השיג אישור חוקי להתגורר ולעבוד בארצות הברית לאחר שאשתו זכתה בהגרלת הגרין קארד בשנת 1997. הוא תואר כאדם שקט, מוסלמי אדוק, וחדור שנאה עזה לישראל.

בספטמבר 2002 הגיעו חוקרי ה-FBI למסקנה כי הישאם פעל לבדו, והוא קיווה להשפיע על מדיניות החוץ של ארצות הברית לטובת הפלסטינים.

ראו גם 
הפיגועים בנמלי התעופה של וינה ורומא

הערות שוליים

לוס אנג'לס: היסטוריה
מעשי רצח בקליפורניה
פיגועים נגד מטוסים ישראליים
נמל התעופה של לוס אנג'לס
ארצות הברית: פיגועי ירי
פלסטינים: היסטוריה
לוס אנג'לס
פעולות טרור ב-2002
ירי המוני בארצות הברית